S-1755/2007

Ár 2007, föstudaginn 7. desember, er dómþing Héraðsdóms Reykjavíkur háð í Dómhúsinu við Lækjartorg af J-kk-þgf J-kk-þgf héraðsdómara og dómur kveðinn upp í málinu nr. S-1755/2007: Ákæruvaldið gegn Þ-kk-þgf H-kk-þgf A-kk-þgf, sem dómtekið var samdægurs sem útivistarmál samkvæmt 126. gr. laga nr. 19/1991 um meðferð opinberra mála.

Lögreglustjórinn á höfuðborgarsvæðinu höfðaði málið með ákæru útgefinni 7. nóvember 2007 á hendur ákærða, Þ-kk-þgf H-kk-þgf A-kk-þgf, kt. 000000-0000, Lýsuhóli, Snæfellsbæ, til refsingar fyrir eftirgreind brot framin á árinu 2007:

1. Fyrir umferðarlaga- og fíkniefnalagabrot, með því að hafa, að morgni föstudagsins 18. maí, ekið bifreiðinni RA-226 um götur í Reykjavík og Kópavogi, þrátt fyrir að hann væri óhæfur til að stjórna henni örugglega vegna áhrifa ávana- og fíkniefna og fyrir að hafa haft í sínum vörslum sjö töflur af MDMA og 0,78 grömm af amfetamíni, en atvikum er nánar lýst í greindum ákærulið.

2. Fyrir umferðarlagabrot, með því að hafa, aðfaranótt föstudagsins 13. júlí, ekið bifreiðinni ZR-980 undir áhrifum áfengis (0,66‰ alkóhóls í blóði) um Kringlumýrarbraut í Reykjavík, en atvikum er nánar lýst í téðum ákærulið.

3. Fyrir umferðarlagabrot, með því að hafa, miðvikudaginn 8. ágúst, ekið bifreiðinni VD-766, óhæfur til að stjórna henni örugglega vegna áhrifa ávana- og fíkniefna og með 121 km/klst. austur Miklubraut og upp Ártúnsbrekku í Reykjavík, þar leyfður hámarkshraði er 80 km/klst., en atvikum er nánar lýst í nefndum ákærulið.

Er háttsemi samkvæmt 1. ákærulið talin varða við 1. og 2. mgr. 45. gr. a., sbr. 1. mgr. 100. gr. umferðarlaga nr. 50/1987 með áorðnum breytingum og 2. gr., sbr. 5. og 6. gr. laga nr. 65/1974 um ávana- og fíkniefni með áorðnum breytingum, sem og 2. gr., sbr. 1. mgr. 14. gr. reglugerðar nr. 233/2001 um ávana- og fíkniefni og önnur eftirlitsskyld efni með áorðnum breytingum. Háttsemi samkvæmt 2. ákærulið er heimfærð undir 1., sbr. 2. mgr. 45. gr., sbr. 1. mgr. 100. gr. umferðarlaganna og háttsemi samkvæmt 3. ákærulið við 1., sbr. 3. mgr. 37. gr. og 1. og 2. mgr. 45. gr. a., allt sbr. 1. mgr. 100. gr. umferðarlaganna. Auk refsingar er krafist upptöku á framangreindum fíkniefnum samkvæmt 6. mgr. 5. gr. téðra fíkniefnalaga og 2. mgr. 14. gr. nefndrar reglugerðar. Þá er krafist ökuréttarsviptingar samkvæmt 101. og 102. gr. umferðarlaganna með áorðnum breytingum.

Ákærði sótti ekki þing við þingfestingu málsins í dag, þrátt fyrir að honum hefði verið löglega birt ákæra og fyrirkall og ekki tilkynnti hann forföll. Verður málið því dæmt samkvæmt heimild í a-lið 1. mgr. 126. gr. laga um meðferð opinberra mála, enda var þess getið í fyrirkallinu að þannig gæti farið um meðferð málsins.

Með vísan til framanritaðs og skírskotunar til játningar ákærða hjá lögreglu, sem samrýmist öðrum rannsóknargögnum, er framangreind háttsemi sönnuð og þykir hún rétt færð til refsiákvæða í ákæru.

Ákærði er 21 árs. Samkvæmt sakavottorði var hann 14. september 2005 dæmdur í 50.000 króna sekt fyrir lyfjaakstur í skilningi 1. og 2. mgr. 45. gr. a. umferðarlaga og jafnframt sviptur ökurétti í þrjá mánuði frá 28. nóvember 2005 að telja. Að virtum þessum sakaferli ákærða og með hliðsjón af 5. mgr. 100. gr. umferðarlaga og 77. gr. almennra hegningarlaga nr. 19/1940 þykir refsing réttilega ákveðin 390.000 króna sekt í ríkissjóð, sem ákærði greiði innan fjögurra vikna frá dómsbirtingu, en sæti ella fangelsi í 24 daga.

Að kröfu ákæruvaldsins og með skírskotun til fyrrnefndra laga- og reglugerðarákvæða skulu upptæk til ríkissjóðs þau 0,78 grömm af amfetamíni og sjö töflur af MDMA, sem lögregla haldlagði undir rannsókn málsins. Jafnframt skal ákærði sviptur ökurétti. Með hliðsjón af því að um ítrekað brot er að ræða á 1. og 2. mgr. 45. gr. a. umferðarlaganna og að ákærði er nú sakfelldur fyrir þrjú brot gegn ákvæðum 45. gr. laganna þykir svipting hæfilega ákveðin 30 mánuðir frá dómsbirtingu að telja. Áfrýjun frestar ekki framkvæmd dóms að því leyti.

G-kk-nf M-kk-nf fulltrúi lögreglustjóra sótti málið af hálfu ákæruvaldsins.

DÓMSORÐ:

Ákærði, Þ-kk-nf H-kk-nf A-kk-nf, greiði 390.000 króna sekt í ríkissjóð innan fjögurra vikna frá dómsbirtingu, en sæti ella fangelsi í 24 daga.

Ákærði sæti upptöku á sjö töflum af MDMA og 0,78 grömmum af amfetamíni.

Ákærði er sviptur ökurétti í 30 mánuði frá dómsbirtingu að telja og frestar áfrýjun ekki framkvæmd dóms að því leyti.

Ákærði greiði 240.123 krónur í sakarkostnað.

J-kk-nf J-kk-nf